Document ID: 31988R1353

*****
ΚΑΝΟΝΙΣΜΟΣ (ΕΟΚ) αριθ. 1353/88 ΤΗΣ ΕΠΙΤΡΟΠΗΣ
της 17ης Μαΐου 1988
για την τροποποίηση του κανονισμού (ΕΟΚ) αριθ. 1245/87 για την επιβολή προσωρινών μέτρων προηγούμενης κοινοτικής επιτήρησης στις εισαγωγές ορισμένων προϊόντων καταγωγής Ιαπωνίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 σχετικά με το κοινό καθεστώς εισαγωγών (1), όπως τροποποιήθηκε τελευταία από τον κανονισμό (ΕΟΚ) αριθ. 1243/86 (2), και ιδίως το άρθρο 10,
Μετά από διαβουλεύσεις στο πλαίσιο της επιτροπής που συστάθηκε με τον εν λόγω κανονισμό,
Εκτιμώντας:
ότι με τον κανονισμό (ΕΟΚ) αριθ. 1245/87 της Επιτροπής (3), όπως παρατάθηκε με τον κανονισμό (ΕΟΚ) αριθ. 3276/87 (4), θεσπίστηκαν προσωρινά μέτρα προηγούμενης κοινοτικής επιτήρησης σχετικά με τις εισαγωγές ορισμένων προϊόντων καταγωγής Ιαπωνίας ·
ότι τα προσωρινά μέτρα τα οποία θέσπισε η κυβέρνηση των Ηνωμένων Πολιτειών της Αμερικής στις 17 Απριλίου 1987 εφαρμόζονται ακόμη εν μέρει·
ότι ενδείκνυται να περιοριστεί η εφαρμογή των μέτρων επιτήρησης μόνο στα προϊόντα τα οποία αφορούν τα αμερικανικά μέτρα·
ότι πρέπει να προσαρμοστεί η περιγραφή των προϊόντων στη συνδυασμένη ονοματολογία που θεσπίστηκε με τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 σχετικά με τη δασμολογική και στατιστική ονοματολογία και το κοινό δασμολόγιο (5), όπως τροποποιήθηκε τελευταία από τον κανονισμό (ΕΟΚ) αριθ. 1058/88 (6)·
ότι υπό τις συνθήκες αυτές και για τους λόγους που οδήγησαν στην έκδοση του κανονισμού (ΕΟΚ) αριθ. 1245/87 πρέπει να τροποποιηθεί ο κανονισμός αυτός και να παραταθεί η ισχύς του για περίοδο έξι μηνών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 1245/87 αντικαθίσταται από το ακόλουθο κείμενο:
«Άρθρο 1
Οι εισαγωγές στην Κοινότητα καταγωγής Ιαπωνίας:
- προσωπικών υπολογιστών που υπάγονται στις διακρίσεις 8471 20 40, 8471 20 50, 8471 20 60 και 8471 20 90 της συνδυασμένης ονοματολογίας,
- ηλεκτροπνευματικών εργαλείων διάτρησης που υπάγονται στη διάκριση 8508 10 91 της συνδυασμένης ονοματολογίας
υπόκεινται σε προηγούμενη ενδοκοινοτική επιτήρηση σύμφωνα με όσα προβλέπονται στα άρθρα 11 και 14 του κανονισμού (ΕΟΚ) αριθ. 288/82.»
Άρθρο 2
Η περίοδος εφαρμογής του κανονισμού (ΕΟΚ) αριθ. 1245/87 παρατείνεται για έξι μήνες.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαΐου 1988.

Labels: 3
1
18